Diari Oficial de la Generalitat Valenciana


Sumari del DOGV 3377, del 20-11-1998 (1998/9601)

RESOLUCIÓ de 12 de novembre de 1998, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en l'àmbit del programa d'activitats de formació per a la indústria.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3377

Data del DOGV
:   20-11-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9601


Data del document
:   12-11-1998

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

RESOLUCIÓ de 12 de novembre de 1998, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en l'àmbit del programa d'activitats de formació per a la indústria. [1998/X9601]
  
Amb la finalitat de potenciar les activitats de formació ocupacional i contínua dels treballadors de la indústria valenciana, en el marc del Programa Operatiu del Fons Social Europeu 1994/1999, per a la Comunitat Valenciana, d'acord amb les recomanacions de l'Acord Valencià per l'Ocupació i la Formació quant a actuacions relatives a la política industrial i de serveis, i fent ús de les atribucions que m'atorga l'article 9.3 de l'Ordre de 13 de gener de 1995, sobre concessió d'ajudes en matèria d'indústria i energia, resolc:
  
Article 1. Objecte i àmbit
  
L'objecte d'aquesta resolució és convocar i regular, de conformitat amb l'Ordre de 13 de gener de 1995, la concessió d'ajudes en el marc del Programa d'Activitats de Formació per a la Indústria, d'acord amb les consignacions que per a l'IMPIVA establisca la Llei de Pressupostos de la Generalitat Valenciana per a 1999.
  
Amb caràcter general, aquestes ajudes pretenen:
  
- Facilitar formació d'especialització professional a desocupats amb possibilitats d'inserció laboral en la indústria valenciana que puguen aportar-hi un valor afegit.
  
- Facilitar formació contínua de qualificació i actualització professional al personal de les indústries valencianes per a fer front als canvis tecnològics i econòmics en les millors condicions possibles de competitivitat.
  
Article 2. Accions susceptibles de suport
  
A. Projectes presentats per entitats sense fi de lucre. Aquest projectes podran ser:
  
Formació contínua, adreçada a treballadors en actiu:
  
Cursos de Reciclatge Professional (CRP). Activitats formatives amb caràcter presencial l'objecte de les quals siga la qualificació i l'actualització professional del personal de les empreses industrials valencianes. Els cursos tindran una durada entre 30 i 160 hores.
  
Formació Tutoritzada i a Distància (FTA). Programes formatius per a la qualificació i l'actualització del personal de les empreses industrials valencianes basats en metodologies de formació a distància per via telefònica o telemàtica, períodes d'autoformació assistida amb materials didàctics específics, tutories individualitzades, o qualsevol altre tipus de metodologia innovadora que contribuesca a facilitar l'accés a la formació. Els cursos tindran una durada entre 20 i 160 hores. La durada del curs podrà ser variable en funció de l'alumne, però s'estimarà una durada mitjana com a base per al càlcul pressupostari.
  
Formació ocupacional, adreçada a desocupats:
  
Mòduls Ocupacionals d'Especialització (MOE) adreçats a la inserció en la indústria valenciana de desocupats de llarga durada. Els cursos tindran una durada mínima de 100 hores.
  
Diplomes d'Especialització Professional (DEP) per a la inserció en la indústria valenciana de joves desocupats de fins a 25 anys amb estudis mitjans o superiors. Els cursos hauran de tenir una durada mínima de 100 hores.
  
D'altres característiques diferencials de cada un dels tipus de curs s'indiquen en l'annex I.
  
B. Projectes presentats per empreses industrials:
  
5. Cursos a Mida (CMD). Ajudes per a la realització d'activitats formatives elaborades sobre la base de mòduls prèviament definits per instituts tecnològics i centres d'empreses innovadores de la xarxa IMPIVA, que s'adaptaran a les condicions particulars de cada empresa. Els mòduls oferits es publiquen de forma independent i es poden obtenir en els mateixos instituts tecnològics, CEEI, o en l'IMPIVA. Cada acció formativa es pot preparar per a un grup entre 1 i 10 treballadors d'una empresa, com a màxim.
  
Es realitzaran també com a activitats de formació ocupacional beques d'especialització professional per a postgraduats en situació de desocupació, que seran objecte d'una convocatòria específica.
  
Les activitats formatives podran desenvolupar continguts relatius a tecnologies industrials i de la informació, gestió del producte industrial, gestió de la innovació, màrqueting i comerç internacional, i tècniques d'administració.
  
Les ajudes descrites tenen caràcter de subvenció i tenen el finançament del Fons Social Europeu (FSE) a través del Programa Operatiu de la Comunitat Valenciana 1994-1999, tot sent d'aplicació les disposicions que els regulen i la normativa europea sobre ajudes d'estat. Aquestes ajudes són incompatibles amb les que puguen proporcionar uns altres organismes.
  
Article 3. Beneficiaris de les ajudes
  
A. Cursos de formació contínua i ocupacional: entitats sense finalitat de lucre amb seu a la Comunitat Valenciana vinculades als sectors industrials amb acreditada experiència en la formació industrial i capacitat docent per a portar a terme les activitats formatives proposades.
  
B. Cursos a mida: pimes industrials amb seu social o establiment de producció industrial a la Comunitat Valenciana.
  
Article 4. Presentació de sol·licituds i termini
  
1. Les sol·licituds, acompanyades de la documentació indicada en l'annex II, hauran de formalitzar-se d'acord amb els models que es proporcionaran a l'IMPIVA (plaça de l'Ajuntament, 6, València), i també a les delegacions d'Alacant (av. Esportistes Germans Torres, s/n, l'Albufereta) i de Castelló (av. del Mar, s/n), i als serveis territorials d'Indústria i Energia d'Alacant (c/ Churruca, 29) i de Castelló (c/ Cavallers, 8). Una vegada emplenades, les sol·licituds podran presentar-se en qualsevol d'aquestes adreces, o per mitjà de qualsevol de les formes previstes en l'article 38.4. de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. No caldrà aportar la documentació administrativa indicada en l'annex II que ja tinga l'IMPIVA per haver-s'hi presentat en l'anterior convocatòria o en l'actual per a un altre programa.
  
3. En els supòsits d'impossibilitat material d'obtenir un document, l'IMPIVA podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
4. Les sol·licituds hauran de presentar-se amb anterioritat a la realització del projecte. No obstant això, per a les ajudes concedides a les entitats sense fi de lucre se'n podrà admetre excepcionalment la presentació posterior, sempre que això contribuïsca a una millor consecució dels objectius d'aquesta resolució.
  
5. El termini de presentació de sol·licituds començarà l'endemà de la publicació d'aquesta disposició en el Diari Oficial de la Generalitat Valenciana, si bé s'admetran a tràmit les presentades amb posterioritat a la data de finalització dels programes del Pla de Formació de 1998, i acabarà:
  
A. Per als cursos de formació contínua i ocupacional presentats per entitats sense fi de lucre, el 19 de gener de 1999.
  
B. Per als cursos a mida presentats per empreses industrials, el 30 de setembre de 1999.
  
6. Amb la finalitat de potenciar la consecució dels objectius d'aquesta resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 5. Criteris d'avaluació de les sol·licituds
  
Els criteris que amb caràcter general es tindran en compte per a l'avaluació dels projectes i que serviran de base per a l'elaboració de barems són, amb caràcter general:
  
- Qualitats del projecte.
  
- Viabilitat econòmica i financera.
  
- Característiques del sol·licitant i de l'entitat col·laboradora, si escau.
  
- Adequació a les línies de la política industrial de la Generalitat Valenciana.
  
A. En el cas dels cursos sol·licitats per entitats sense fi de lucre, aquests criteris es concreten en l'adequació de les activitats proposades a les característiques delimitades en aquesta convocatòria pel que fa als continguts del curs, les característiques i el nombre d'alumnes, la durada de les activitats, els costos elegibles, etc. Afavorirà també la valoració de la sol·licitud la disponibilitat i qualitat d'instal·lacions, el personal i els recursos propis suficients per a la docència i la gestió de la formació d'acord amb el tipus i volum d'activitats que se sol·licite.
  
B. En el cas dels cursos a mida sol·licitats per les empreses industrials s'aplicaran els següents criteris:
  
Actuació formativa emmarcada en una planificació general de formació o de desenvolupament estratègic de l'empresa.
  
Previsió d'avaluació de les repercussions del curs en l'empresa.
  
Plantilla de l'empresa sol·licitant inferior a 100 treballadors.
  
Primeres sol·licituds enfront de múltiples sol·licituds d'una mateixa empresa durant aquest exercici o en l'anterior.
  
Article 6. Resolució de la concessió d'ajudes
  
1. L'IMPIVA podrà sol·licitar a l'interessat que comparega personalment o que aporte els documents o la informació que considere necessària per a l'estudi, la supervisió, la certificació o la inspecció del projecte.
  
2. Per a l'avaluació dels projectes presentats es constituirà una comissió d'avaluació nomenada pel director general de l'IMPIVA que tindrà com a funció principal l'aprovació de barems del programa d'acord amb els criteris de valoració establerts, i l'avaluació de les sol·licituds. Vista l'acta de la Comissió d'Avaluació, el director general de l'IMPIVA elevarà la proposta al president de l'IMPIVA.
  
3. Vista la proposta del director general de l'IMPIVA, el president de l'IMPIVA dictarà la resolució de concessió de l'ajuda, que es notificarà al beneficiari en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. La resolució dictada pel president posarà fi a la via administrativa.
  
5. L'avaluació tecnicoeconòmica dels projectes presentats podrà ser objecte d'assessorament extern.
  
6. Per a executar la política industrial de la Generalitat Valenciana, l'IMPIVA es reserva el dret de subscriure convenis de col·laboració amb entitats, institucions o empreses al llarg de l'exercici a càrrec de la dotació pressupostària existent. L'IMPIVA podrà concertar o contractar amb altres entitats la realització de cursos amb característiques distintes a les anteriors per a col·lectius la necessitat de formació dels quals no quede satisfeta amb les ajudes aprovades d'acord amb les línies definides en l'Acord Valencià per l'Ocupació i la Formació.
  
7. El termini màxim per a resoldre les sol·licituds serà de dos mesos comptats a partir de l'acabament del termini de presentació d'aquestes. Si la documentació exigida en cada programa no estiguera completa, el termini es computarà a partir del dia de la correcta presentació d'aquesta. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7. Import de les ajudes. Acumulació
  
1. L'import màxim de l'ajuda per projecte es fixarà d'acord amb el nombre d'hores i el tipus d'activitat formativa.
  
A. Per als cursos organitzats per les entitats sense fi de lucre podrà arribar fins al 100% dels costos elegibles màxims estimats per l'IMPIVA.
  
B. En el cas dels Cursos a Mida sol·licitats per empreses industrials podrà arribar fins al 50% dels costos elegibles, amb un màxim de 13.000 pessetes d'ajuda per hora de formació.
  
2. Cap projecte acollit a aquesta resolució podrà rebre unes altres ajudes, tret de les que una vegada acumulades a la concedida, no superen el límit màxim establit per a cada cas en els diferents règims d'ajuda aplicables.
  
En tot cas, es respectaran les normes comunitàries relatives a ajudes d'estat a determinats sectors agrícoles i industrials.
  
De la mateixa manera, es tindrà en compte el principi que una mateixa despesa no podrà beneficiar-se simultàniament de més d'un fons estructural, i aquests fons seran incompatibles amb els fons de cohesió.
  
3. El beneficiari haurà de comunicar, en qualsevol moment de la vigència de l'expedient, d'altres ajudes públiques que haguera obtingut o sol·licitat per al mateix projecte.
  
Article 8. Costos elegibles
  
A. Per als cursos organitzats per entitats sense fi de lucre:
  
- Despeses de professorat (GP):
  
. Personal: costos de personal formador propi.
  
.Compres i serveis exteriors: costos de formadors externs.
  
- Costos Directes (CD): compres i serveis exteriors directament imputables a l'activitat formativa
  
- Costos indirectes (CI):
  
. Personal: personal propi d'administració, gestió i serveis auxiliars.
  
. Compres i serveis exteriors: altres costos indirectes o d'estructura.
  
D'acord amb les instruccions i excepcions que es detallen en el Manual de Justificació Econòmica de les Activitats Formatives elaborat per l'IMPIVA a aquest efecte.
  
B. Per als Cursos a Mida, costos directes (CD): despeses de contractació de serveis externs (import facturat pel curs a mida). No es preveuen ajudes per a d'altres despeses associades al projecte ni costos de recursos humans.
  
Article 9. Control de les accions. Mesures de garantia i inspecció
  
1. L'IMPIVA, per ell mateix o a través de l'òrgan o l'entitat que hi designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda que considere necessàries, sense perjudici de les que porten a terme les unitats del Fons Social Europeu (FSE). Les entitats beneficiàries facilitaran en tot moment la documentació i l'accés a les instal·lacions a requeriment dels responsables de supervisió de l'IMPIVA o de les unitats administradores del Fons Social Europeu.
  
2. Així mateix, el beneficiari estarà obligat a sotmetre's a les actuacions de control financer de la Intervenció General pel que fa a les subvencions o ajudes concedides.
  
Article 10. Obligacions del beneficiari: gestió de les activitats
  
A. Les entitats sense fi de lucre que organitzen cursos amb el suport de l'IMPIVA seran responsables:
  
1. De l'execució i el desenvolupament de les activitats formatives, de les compres que hi puga realitzar i de les relacions amb el professorat i l'alumnat. Aquesta responsabilitat no podrà ser delegada en cap persona o entitat aliena a la beneficiària directa de les ajudes. Altres possibles contractacions que no suposen valor afegit per a una activitat hauran de ser justificades amb anterioritat. S'hi responsabilitzaran igualment de l'estricte compliment de la legislació vigent en matèria laboral, fiscal, mercantil i d'incompatibilitats al servei de l'administració pública.
  
2. De l'establiment de sistemes i criteris equitatius de selecció dels alumnes, de sistemes de control i avaluació de l'aprofitament dels alumnes durant els cursos i a l'acabament d'aquests, i de seguiment de l'alumnat amb posterioritat a l'acabament de l'activitat formativa.
  
3. De la gratuïtat de les activitats formatives per als assistents. No obstant això, les entitats organitzadores podran sol·licitar als alumnes el pagament d'una fiança que es tornarà en acabar l'activitat, tret del cas d'abandó. L'entitat organitzadora haurà de comunicar a l'IMPIVA la quantia de la fiança que establesca amb anterioritat a la inscripció dels alumnes.
  
4. De la correcta utilització i aplicació dels formularis, procediments, models i terminis de gestió de l'activitat que l'IMPIVA disposarà i sol·licitarà per a:
  
4.1. La inscripció, selecció, control d'assistència i avaluació d'alumnes.
  
4.2. La comunicació de calendaris, horaris i documents de programació o execució de les activitats.
  
4.3. Altres informacions referides a les activitats que es poden derivar dels requeriments del Programa Operatiu de la Comunitat Valenciana del Fons Social Europeu.
  
5. De la sol·licitud prèvia per escrit de l'autorització de l'IMPIVA per a qualsevol modificació del projecte objecte d'ajuda.
  
6. De la promoció de les seues activitats atenint-se a la normativa d'imatge que determinen l'IMPIVA i el Fons Social Europeu.
  
B. Les pimes industrials que realitzen Cursos a Mida amb el suport de l'IMPIVA seran responsables de la correcta utilització i aplicació dels formularis, procediments, models i terminis que l'IMPIVA disposarà i sol·licitarà, en especial per a aquelles informacions referides a les activitats que es puguen derivar dels requeriments del Programa Operatiu de la Comunitat Valenciana del Fons Social Europeu.
  
Article 11. Liquidació de les ajudes
  
1. Una vegada comunicades les subvencions, i per a la consegüent tramitació del pagament d'aquestes, els beneficiaris estaran obligats a justificar la realització del projecte objecte de subvenció i a acreditar que estan al corrent de les obligacions tributàries amb la hisenda pública i davant la Seguretat Social, abans de la data límit del 9 de desembre de 1999.
  
2. La justificació de les despeses es presentarà a través de l'aplicació informàtica SIDEC que lliurarà l'IMPIVA a les entitats beneficiàries.
  
Article 12. Pagament anticipat de les ajudes
  
1. Amb caràcter excepcional, l'IMPIVA podrà anticipar el pagament de l'ajuda després de la presentació prèvia per part del beneficiari d'un aval bancari per la quantia avançada, constituït d'acord amb la normativa vigent, en els serveis territorials de la Conselleria d'Economia, Hisenda i Administració Pública.
  
2. Els percentatges d'ajuda avançada podran ser amb caràcter general del 40%, sense perjudici de la modificació a l'alça que es poguera aprovar mitjançant acord del Govern Valencià o per mitjà de la Llei de Pressupostos de la Generalitat Valenciana per a 1999.
  
Article 13. Minoració i revocació de les ajudes
  
1. L'alteració d'alguna de les característiques del projecte aprovat, com l'incompliment de condicions i terminis establerts en aquesta resolució i la no execució parcial de les despeses compromeses, podrà originar la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de l'ajuda, la variació de la finalitat de l'actuació o la falta de justificació de la realització del projecte, originarà la incoació del corresponent expedient que podrà acabar, si escau, amb la revocació de la subvenció i l'obligació de reintegrar les ajudes percebudes. En la tramitació del procediment es garantirà el dret de l'interessat a l'audiència.
  
3. Es delega en el director general de l'IMPIVA la resolució de les incidències que es produesquen amb anterioritat o posterioritat a la concessió de les ajudes, i també la incoació i resolució dels expedients de revocació i minoració per les causes legalment establides.
  
Article 14. Normativa aplicable
  
Les ajudes previstes en aquesta resolució es concediran en el marc del que es disposa en l'Ordre de 13 de gener de 1995 sobre concessió d'ajudes en matèria d'indústria i energia, en la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en la Llei de Pressupostos de la Generalitat Valenciana per a 1999, en la normativa comunitària sobre ajudes d'estat i en la resta de la normativa que hi siga d'aplicació.
  
DISPOSICIONS ADDICIONALS
  
Primera
  
D'acord amb el que establesca la Llei de Pressupostos de la Generalitat Valenciana per a l'exercici 1999, es faran públics les línies de crèdit i l'import global màxim destinat per a la concessió de les ajudes previstes en aquesta resolució.
  
Segona
  
Les ajudes descrites tenen el finançament del Fons Social Europeu (FSE) a través del Programa Operatiu de la Comunitat Valenciana 1994-1999, i també d'altres possibles fons, tot sent-hi d'aplicació les disposicions que els regulen.
  
Tercera
  
Les activitats de formació hauran d'haver conclòs el 30 de novembre de 1999. Solament excepcionalment, i després de l'autorització de l'IMPIVA, podrà prorrogar-se l'esmentat termini en els limits i les condicions que es determinen per a la finalització del vigent programa operatiu.
  
DISPOSICIÓ FINAL
  
Única
  
Es faculta el director general de l'IMPIVA perquè dicte les resolucions necessàries per al desenvolupament, l'eficàcia i l'execució d'aquesta resolució.
  
València, 12 de novembre de 1998.- El president de l'IMPIVA: Diego Such Pérez.
  
Annex I
  
Altres característiques dels diferents tipus de cursos presentats per entitats sense finalitat de lucre
  
Solament seran susceptibles de suport activitats amb un mínim de 12 alumnes i un màxim de 20, tret de la Formació Tutoritzada i a Distància, on el màxim serà de 60 alumnes. Segons el criteri de la direcció del curs, i després de l'autorització prèvia de l'IMPIVA, es podran utilitzar un màxim de tres places addicionals a les permeses per a empleats de l'entitat organitzadora o alumnes d'especial interés per al sector. Les places addicionals no computaran a efectes d'arribar al mínim d'alumnes exigit.
  
L'assistència dels alumnes a les sessions presencials serà obligatòria. Les faltes d'assistència que superen el 20% de la durada d'un curs podran implicar l'expulsió del curs per a l'alumne i la minoració de les ajudes a l'entitat.
  
Formació contínua
  
1. Cursos de Reciclatge Professional (CRP)
  
Els alumnes seran necessàriament empresaris o treballadors en actiu pel seu compte o per compte d'altri, i hauran d'acreditar aquesta condició en la sol·licitud d'inscripció al curs. Resten exclosos els treballadors de la pròpia entitat organitzadora, tret per a les places addicionals abans esmentades. Tindran prioritat els col·lectius amb especial dificultat per a la permanència en l'ocupació (majors de 45 anys en sectors on s'introduïsquen noves tecnologies, empleats de sectors o zones en processos de reconversió...) o per a l'accés a la formació (propietaris i treballadors de microempreses, treballadors de zones allunyades de l'oferta formativa...).
  
2. Formació Tutoritzada i a Distància (FTA)
  
El alumnes hauran de ser residents a la Comunitat Valenciana i complir els mateixos requisits que en el cas dels CRP.
  
Haurà de desenvolupar-se amb base en centres de recursos de formació o entitats de formació industrial amb capacitat i mitjans per a sostenir accions de formació a distància i suport als alumnes per mitjà de tutories, pràctiques i activitats. El suport a alumnes presentarà un horari ampli i flexible.
  
L'inici de l'activitat per part dels alumnes podrà realitzar-se en qualsevol moment durant dos mesos des de la data d'obertura del curs. El final de l'activitat es produirà en la data que es determina en la sol·licitud. És obligatòria l'avaluació presencial final dels coneixements adquirits per l'alumne al final del curs, i també almenys d'un exercici d'avaluació intermèdia per cada 20 hores de curs. La no realització de qualsevol dels exercicis d'avaluació serà considerada com abandonament de l'alumne i podrà significar la minoració de l'ajuda a l'entitat.
  
Formació ocupacional
  
La formació tindrà obligatòriament caràcter presencial. Les entitats beneficiàries disposaran d'una assegurança d'accident i responsabilitat civil per a la cobertura dels alumnes durant el curs.
  
3. Mòduls Ocupacionals d'Especialització (MOE)
  
Els alumnes hauran d'acreditar haver estat desocupats de forma continuada durant els últims 12 mesos o amb períodes d'activitat intermitent que no sumen més de 6 mesos durant els últims 24. Tindran prioritat els col·lectius de persones amb especial dificultat en la inserció professional (majors de 45 anys, dones majors de 30 anys, minusvàlids, etc.).
  
4. Diplomes d'Especialització Professional (DEP)
  
Els alumnes seran joves desocupats que no hagen complit els 26 anys d'edat el dia del començament de l'activitat formativa.
  
Annex II
  
Documentació que cal presentar adjunta l'imprés de sol·licitud
  
1. Documentació administrativa
  
Caldrà presentar original i copia per a la compulsa en aquest Institut, o bé, còpies compulsades de la següent documentació:
  
1. Impost d'Activitats Econòmiques (IAE): alta o últim rebut.
  
D'acord amb la personalitat del sol·licitant es requerirà a més:
  
A. Empreses individuals
  
2. Fotocòpia del NIF.
  
B. Societats civils o comunitats de béns
  
2. Fotocòpia del NIF de tots els socis/comuners.
  
3. Targeta d'identificació fiscal.
  
4. Escriptura de constitució i modificació, si escau.
  
5. Autorització de la resta dels socis/comuners a qui presenta la sol·licitud per a la realització del projecte.
  
C. Societats mercantils
  
2. Fotocòpia de la targeta d'identificació fiscal.
  
3. Estatuts vigents registrats.
  
4a. Poder actual i inscrit en el Registre Mercantil de qui presenta la sol·licitud.
  
4b. En cas que la societat no hi estiga inscrita, certificació de sol·licitud d'inscripció davant el Registre Mercantil.
  
D. Entitats sense fi de lucre, associacions i altres institucions
  
2. Fotocòpia de la targeta d'identificació fiscal.
  
3. Estatuts vigents registrats.
  
4. Escriptura de poder del representant legal o acta per la qual es nomena representant de l'entitat.
  
Amb caràcter general, no caldrà aportar la documentació administrativa indicada en aquest annex que ja tinga l'IMPIVA per haver-s'hi presentat en l'anterior convocatòria o en l'actual per a un altre programa.
  
L'IMPIVA podrà demanar al sol·licitant l'aportació d'aquells documents o d'aquelles dades complementàries que considere necessaris per a la resolució de l'expedient.
  
2. Documentació tècnica
  
Es presentarà un exemplar per curs de:
  
1. Imprés normalitzat d'ajudes a empreses.
  
2. Memòria tècnica del projecte, d'acord amb el programa per al qual es sol·liciten ajudes.
  
En el cas d'entitats sense fi de lucre, es presentarà també un quadre resum de totes les ajudes sol·licitades per a cursos.
  
L'IMPIVA proporcionarà models o impresos d'aquesta documentació.